|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter, dr. Kispál Tibor, Molnár István, Szücs Balázs, Nagy Andrea, Beregi Balázs, Kertész Tamás, dr. Pleva Dániel, Benedek Zsolt, dr. Kosztolányi Dénes, dr. Molnár Dominik, Ripka András** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2025. április 29-ei rendkívüli ülésére**

|  |  |
| --- | --- |
| **Tárgy:** | Javaslat a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására – a mikromobilitási eszközök használata, elhelyezése egyedi hatósági szerződésben történő meghatározására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A mikromobilitási eszközöket, elsősorban az elektromos rollereket használókkal, és ezzel természetesen összefüggésben az azokat üzemeltető vállalkozásokkal kapcsolatban számos lakossági probléma merült fel a korábbi években, amely lakossági észrevételekre Erzsébetváros Önkormányzatának folyamatosan reagálni szükséges.

Az elektromos eszközök megfelelő, az azokat ténylegesen használók által történő elhelyezésére, vagy azok üzemeltető általi tárolására az Önkormányzat már számos szabályozást hozott, és a jövőben is megtesz mindent a szabályok betartásának kikényszerítésére, azonban ezzel összefüggésben, vagy akár ettől függetlenül is újabb kifogások merültek fel az elektromos rollerek használata tekintetében.

A felmerült, gyakran egyedi problémák, és az elektromos eszközöket kölcsönző szolgáltatók különbözősége miatt indokolt, hogy a mikromobilitási eszközök használata, elhelyezése nem egy közigazgatási határozatban, hanem egyedi hatósági szerződésben kerüljön meghatározásra. A hatósági szerződés ebben az esetben lehetőséget adna arra, hogy a vonatkozó helyi rendeletben meghatározott feltéteken túl, figyelembe véve a hatályos jogi szabályozást is, egyedi, a közlekedésbiztonság növekedését, a rollereket használók által keltett környezeti zajhatás csökkenését szolgáló kötelezettségeket – és az Önkormányzat oldaláról jogokat – tartalmazó megállapodások jöjjenek létre.

A hatósági szerződés esetében a szolgáltató részéről biztosított, hogy ha olyan kötelezettséget vállal, amelynek teljesítésére hatósági határozattal egyébként nem lenne kötelezhető, a hatósági szerződésben nyilatkoznia kell arról, hogy a saját szerződésszegése esetére a többletkötelezettség tekintetében a hatósági szerződésben aláveti magát a hatóság által megállapított jogkövetkezménynek, és a hatóság intézkedhet a szerződésben foglaltak kikényszerítése iránt.

A hatósági szerződésben szabályozható akár az elektromos eszközök használatának időpontja, az adott zóna területén egyedi módon történő használata, vagy a rollerek által elérhető maximális sebesség is, különös tekintettel arra, hogy azt a közterület-használat kérelmezője, azaz a szolgáltató a hatósági szerződés aláírásával vállalja.

A fentiekre tekintettel javaslom továbbá, hogy a hatósági szerződés törvényben meghatározott tartalmi követelményein túl az Önkormányzat állapítson meg az érdekeit szolgáló, és a hatósági szerződésekbe a jövőben beépítendő alapelveket, kötelezettségeket, melyeket a jelen előterjesztésben szereplő határozati javaslat tartalmaz.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet, valamint az alábbi határozati javaslat elfogadására.

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása minimális, a rendelettervezet elfogadásával az elektromos eszközök használatára, elhelyezésére vonatkozó egyedi hatósági szerződések megkötésével az elektromos eszközök használatával összefüggő társadalmi megítélésének javulása várható.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei várhatóan pozitívak, tekintettel a közlekedésbiztonság növekedésére, illetve az elektromos eszközök által közvetve keletkeztetett környezeti zajhatás várható csökkenésére.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek várhatóan növekednek.

**4. A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadását elsősorban az elektromos rollerek által okozott környezeti, közlekedési problémák csökkentésére való törekvés indokolja. A jogalkotás elmaradása a lakosságra ható közlekedési problémák növekedését okozhatja.

A rendeletmódosítás esetleges elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglalt módosítások alkalmazásához szükséges személyi, szervezeti, tárgyi és pénzügyi feltételek biztosítottak.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (IV.29.) határozata a mikromobilitási eszközök közterület-használatára vonatkozó hatósági szerződésbe foglalt, és az önkormányzat részéről előírt kötelezettségek meghatározására**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy mikromobilitási eszközök közterület-használatára a jövőben a hatósági szerződések a következő irányelvek alapján kerüljenek megkötésre, illetve a hatósági szerződések tartalmazzák az alábbiak szerint meghatározott kötelezettségeket:

1. A Károly körút – Király utca – Erzsébet körút – Rákóczi út és a Bethlen Gábor utca – Garay utca – Nefelejcs utca – Thököly út – Baross tér által határolt területeken a mikromobilitási szolgáltatók által üzemeltetett elektromos eszközök maximális megengedett sebessége 15 km/h.
2. A közterületi zajterhelés csökkentése érdekében az elektromos eszközök használata a Károly körút – Király utca – Erzsébet körút – Rákóczi út által határolt területen 22 és 6 óra között tilos.
3. A mikromobilitási eszközöknek a parkok járda és/vagy útfelületein történő használata tilos. A tiltásról ezeken a helyeken az Önkormányzat táblákat helyez el.
4. A mikromobilitási szolgáltatók kötelesek:

da) rendszeresen (legalább napi két alkalommal) ellenőrizni és átrendezni az eszközeiket a kijelölt mikromobilitási pontokon,

db) bejelentésre, jelzésre gondoskodni a nem megfelelően elhelyezett eszközök 2 órán belüli elszállításáról,

dc) biztosítani, hogy az elektromos eszközök használata a kerület egyes, külön meghatározott területein automatikusan a megengedett sebességre korlátozódjon,

dd) biztosítani, hogy az elektromos eszközök használata a kerület egyes, külön meghatározott területein 22 és 6 óra közötti időtartamban automatikusan felfüggesztésre kerüljön,

de) egyértelmű felhasználói tájékoztatást nyújtani az érvényes tárolási és sebességkorlátozási szabályokról.

**Felelős:** Niedermüller Péter polgármester

**Határidő:** 2025. április 29.

Budapest, 2025. április 23.

**Niedermüller Péter dr. Kispál Tibor Molnár István**

**polgármester alpolgármester alpolgármester**

**Szücs Balázs Nagy Andrea Beregi Balázs**

**alpolgármester képviselő képviselő**

**Kertész Tamás dr. Pleva Dániel Benedek Zsolt**

**képviselő képviselő képviselő**

**dr. Kosztolányi Dénes dr. Molnár Dominik Ripka András**

**képviselő képviselő képviselő**

Melléklet: Rendelettervezet a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására