|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter, dr. Kispál Tibor, Molnár István, Szücs Balázs, Nagy Andrea, Beregi Balázs, Kertész Tamás, dr. Pleva Dániel, Benedek Zsolt, dr. Kosztolányi Dénes, dr. Molnár Dominik, Ripka András** |

Iktatószám:

Napirendi pont: ….

**ELŐTERJESZTÉS**

**A Képviselő-testület** **2025. április 29-ei rendkívüli ülésére**

|  |  |
| --- | --- |
| **Tárgy:** | Javaslat a közterület felé elhelyezett kulcsszéfekkel összefüggésben a Budapest Főváros VII. kerület Erzsébetváros Önkormányzata településképi szabályozásának módosítására |

**Készítette:**

Sólyom Benedek

DLA - főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozati javaslat elfogadásához egyszerű szavazattöbbség szükséges.**

**Tisztelt Képviselő-testület!**

Az elmúlt időszakban számos lakossági panasz és rendőrségi észrevétel érkezett az Önkormányzathoz a szálláshelyek üzemeltetői által a lakóházak külső falára rögzített kulcsszéfekkel kapcsolatban. A lakók álláspontja szerint ezek a kulcsszéfek jelentősen rontják a városképet, mindamellett könnyen hozzáférhetőek, zárszerkezetük sok esetben egyszerűen feltörhető, így az ezekből megszerzett kulcsokkal a betörők akadálytalanul juthatnak be a házakba és lakásokba. A VII. kerületi Rendőrkapitányság pedig ezek közbiztonsági kockázataira hívta fel a figyelmet.

A kulcsszéfek tömeges jelenléte az épülethomlokzatokon rendezetlenséget, vizuális szennyezést okoz, rontva ezzel Erzsébetváros arculatát.

Erzsébetváros településképvédelmi rendelete, a Budapest Főváros VII. Kerület Erzsébetváros Önkormányzat Képviselő-testületének 25/2017. (X.9.) önkormányzati rendelet (a továbbiakban: ETKR) jelenleg hatályos rendelkezései a kulcsszéfekre vonatkozóan nem tartalmaznak előírásokat.

Budapest Főváros VII. kerület Erzsébetváros Önkormányzata Képviselő-testülete az 50/2025. (II.19.) határozatával az ETKR módosításával összefüggésben az egyeztetési eljárás megindításáról döntött. A Képviselő-testület februári ülésén egyetértett abban: fontos megvizsgálni, miként lehet jelentősen csökkenteni ezeket a hatásokat, és azt, hogy mindehhez milyen konkrét lépésekre van szükség.

Tekintettel arra, hogy az ETKR módosítási eljárása a fenti Képviselő-testületi határozat értelmében folyamatban van, ezért lehetőség van az ETKR felülvizsgálatára a kulcsszéfek kérdésének tekintetében is.

Fontos megjegyezni, hogy az ETKR módosítása során lehetőség szerint az új kulcsszéfek elhelyezésének tiltása mellett a már meglévő kulcsszéfek tulajdonosai felé hatósági felszólítás kerüljön kibocsátásra azok eltávolítása ügyében.

Javasolt az ETKR fogalommeghatározásai közé a „kulcsszéf” fogalmát bevezetni, továbbá a rendeletben a kulcsszéf elhelyezésére vonatkozó tiltást megfogalmazni.

E javaslat célja tehát javítani a városképet és lehetőség szerint csökkenteni az eszközök kihelyezése által okozott közbiztonsági kockázatot.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontja kimondja, hogy a közbiztonság biztosításában való közreműködés a helyi önkormányzatok feladata, a 42. § 1. pontja értelmében a rendeletalkotás a képviselő-testület hatásköre.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ..…/2025. (IV.29.) határozata a közterületről látható módon elhelyezett kulcsszéfekkel összefüggő helyi településképi szabályozás módosításának kezdeményezésére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. új kulcsszéf a közterületről látható módon ne legyen elhelyezhető.
2. az 1. pont tekintetében a Budapest Főváros VII. kerület Erzsébetváros Önkormányzata Képviselő-testületének az Erzsébetváros Településképvédelmi Rendeletéről szóló 25/2017. (X.09.) önkormányzati rendelet módosításának szövegszerű előkészítésére felkéri Budapest Főváros VII. kerület Erzsébetváros Önkormányzatának Főépítészét úgy, hogy a rendelet módosításával a kulcsszéfek közterületről látható módon történő elhelyezése váljon tiltottá, továbbá a már meglévő kulcsszéfek tulajdonosai felé hatósági felszólítás kerüljön kibocsátásra azok eltávolítása ügyében.
3. a kerületben található, és a közterületről látható módon már elhelyezett kulcsszéfekre vonatkozó felmérés elkészítésére felkéri Budapest Főváros VII. kerület Erzsébetváros Önkormányzatának Jegyzőjét.

**Felelős:** 1-2. pont tekintetében Niedermüller Péter polgármester és Sólyom Benedek DLA - főépítész

1. pont tekintetében Tóth János jegyző

**Határidő:** 1. pont tekintetében 2025. április 29.

2. és 3. pont tekintetében 2025. szeptember 30.

Budapest, 2025. április 23.

**Niedermüller Péter dr. Kispál Tibor Molnár István**

**polgármester alpolgármester alpolgármester**

**Szücs Balázs Nagy Andrea Beregi Balázs**

**alpolgármester képviselő képviselő**

**Kertész Tamás dr. Pleva Dániel Benedek Zsolt**

**képviselő képviselő képviselő**

**dr. Kosztolányi Dénes dr. Molnár Dominik Ripka András**

**képviselő képviselő képviselő**